Janke en Monique in Wes-Kaapspan
Janke Heenop, 'n graad 9-leerder van Hoërskool Langenhoven, en Monique Gemürr, 'n graad 8-leerder, is in die Wes-Kaapspan vir Ritmiese Gimnastiek opgeneem.
Monique en Janke het op Saterdag, 1 September 2018 te Wynberg, aan die Wes-Kaap kampioenskappe vir Ritmiese Gimnastiek deelgeneem en puik presteer. Monique neem op vlak 7, O/15 deel en behaal 'n vyfde plek en Janke op vlak 9, O/15 en behaal 'n derde plek.
Op die foto verskyn Monique Gemürr (links) en Janke Heenop (regs).
Hoërskool Langenhoven se eerste krieketspan spog met pragtige nuwe hempies wat deur Wynand Wessels, van Kiewiet Eiendomme in Stilbaai, geborg is.
Op die foto verskyn die eerste krieketspan agter, van links: Connor Flanigan, Dandré Diedericks, Reevin February, Wynand Wessels, Declan Roberts, Peter-Jame Wait en Eugene du Plessis. Middel, van links: Reinhardt Nel, Elkie van Wyk, Francois van Wyk, Strauss Von Moltke en Herchelle Barlow. Voor, van links: Aidan Geringer en Diano Malan.
Hoofdogter semi-finalis in skoonheidskompetisie
Janique Gerber, hoofdogter van 2018, is as semi-finalis in die 2018 Miss High School SA skoonheidskompetisie, verkies.
Janique is een van 24 semi-finaliste uit honderde inskrywings van regoor die land. Sy is 'n ware ambassadeur vir die skool en is baie opgewonde om as semi-finalis verkies te word. Die skoonheidskompetisie is bekend om jong vroue in verskeie aspekte te bemagtig en is veral op die gemeenskap gefokus – iets wat Janique baie naby die hart lê.
Janique streef daarna om positiewe verandering in Riversdal en sy gemeenskap teweeg te bring. Haar leuse is "as jy die geleentheid kry om iets te doen om ander te help, jy daardie geleentheid met albei hande moet aangryp". Janique voel ook dat dit die jonger geslag se werk is om die verandering te wees wat ons in die wêreld wil sien, en dié kompetisie kan haar daardie geleentheid bied.
Spesiale toekenning aan leerkrag
Die nasionale onderwysdepartement gee jaarliks erkenning aan onderwysers vir uitmuntende diens, onderrig en uitslae in hul onderskeie OBOS-streke.
'n Paneel van die WKOD besoek genomineerdes by hul onderskeie skole en wys dan die wenners van die brons, silwer en goue medaljes aan.
Op Vrydagaand, 24 Augustus 2018 ontvang Hardy de Beer, onderwyser aan HSL op Riversdal 'n goue toekenning vir sy besondere bydrae aan die Hoërskool-onderwys in die Eden/Sentraal Karoo.
Die onderwys is vir hierdie leerkrag nie net 'n beroep nie, maar 'n roeping en passie wat hy daagliks in sy klasse uitleef. Sy leerders en kollegas sien hom as 'n pligsgetroue mens wat sy taak met toewyding en absolute motivering aanpak. Die skool wens hom hartlik geluk en voorspoed toe met die aanwys van die Nasionale wenner.
Dasse-hokkie hou skool se naam hoog
Andrie Swart, Zanell Warner, Elizmarie Solomon en Christiaan Schabort, uitblinker hokkiespelers, is na afloop van 'n hele paar stresvolle proewe in Edenspanne opgeneem.
Andrie, Zanell en Elizmarie is in die O/18A-span opgeneem en Christiaan gaan die O/14A-span verteenwoordig.Die O/18's neem vanaf 22 – 30 Junie 2018 aan 'n Interprovinsiale toernooi te Pietermaritzburg deel en Christiaan neem vanaf 1 – 4 Julie te Bloemfontein deel.
Op die foto verskyn van links: Zanell Warner, Elizmarie Solomon, Andrie Swart en Christiaan Schabort.